KOMISIJAS REGULA (ES) 2019/1582

(2019. gada 25. septembris),

ar ko attiecībā uz imazalila maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II un III pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 49. panta 2. punktu,

tā kā:

(1) Imazalila maksimālie atlieku līmeņi (MAL) ir noteikti Regulas (EK) Nr. 396/2005 II pielikumā un III pielikuma B daļā.

(2) Eiropas Pārtikas nekaitīguma iestāde (“Iestāde”) saskaņā ar Regulas (EK) Nr. 396/2005 (2) 12. panta 1. punktu iesniedza pamatotu atzinumu par spēkā esošajiem imazalila MAL. Tā ieteica samazināt MAL attiecībā uz kartupeļiem, tomātiem, miežu graudiem, auzu graudiem, rudzu graudiem un kviešu graudiem. Attiecībā uz citiem produktiem tā ieteica spēkā esošos MAL palielināt.

(3) Iestāde secināja, ka attiecībā uz dažiem MAL daļa informācijas nav pieejama un ka riska pārvaldītājiem būtu jāturpina šā jautājuma izskatīšana. No riska pārvaldības viedokļa Regulas (EK) Nr. 396/2005 II pielikumā MAL attiecībā uz citrusaugļiem, zemenēm, kazenēm, avenēm, tumšzaļajiem kabačiem, melonēm un cūku, liellopu un zirgu muskuļiem, taukaudiem, aknām un nierēm, kā arī liellopu pienu un zirgu pienu ir lietderīgi noteikt spēkā esošajā vai Iestādes noteiktajā līmenī, jo par šiem produktiem ir pieejama ierobežota informācija un Iestāde ir noteikusi tādus MAL, kas nerada bažas attiecībā uz patērētāju aizsardzību. Minētie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. No riska pārvaldības viedokļa Regulas (EK) Nr. 396/2005 II pielikumā MAL attiecībā uz sēkleņiem, hurmām, banāniem un dārzeņpipariem/papriku ir lietderīgi noteikt tādus, kas vienādi ar īpatnējo noteikšanas robežu, vai piemērot Regulas (EK) Nr. 396/2005 18. panta 1. punkta b) apakšpunktā noteikto sākotnējo MAL, jo par minētajiem produktiem nebija pieejama informācija, kas būtu ļāvusi Iestādei noteikt tādus MAL, kuri nerada bažas attiecībā uz patērētāju aizsardzību.

(4) Iestāde norādīja, ka imazalila MAL, kas noteikti attiecībā uz greipfrūtiem, apelsīniem, āboliem, bumbieriem, banāniem, kartupeļiem un liellopu aknām, kā arī Codex maksimālais atlieku līmenis (CXL), kas ir pamatā ES noteiktajam MAL attiecībā uz mespiliem, var radīt bažas par patērētāju aizsardzību. Ņemot vērā papildu informāciju, kas pieejama par greipfrūtiem, apelsīniem un kartupeļiem, Iestāde noteica tādus greipfrūtiem, apelsīniem, kartupeļiem un liellopu aknām piemērojamus alternatīvus MAL, kas šādas bažas nerada. Attiecība uz āboliem, bumbieriem, mespiliem un banāniem Iestāde norādīja, ka riska pārvaldītāji var apsvērt iespēju noteikt tādus MAL, kas vienādi ar īpatnējo noteikšanas robežu, vai piemērot sākotnējo MAL, kas noteikts Regulas (EK) Nr. 396/2005 18. panta 1. punkta b) apakšpunktā.

(5) Iestāde ierosināja pārskatītas atlieku definīcijas. Ir lietderīgi atlieku definīcijas attiecīgi mainīt.

(6) Neatkarīgi no MAL pārskatīšanas, kas veikta saskaņā ar Regulas (EK) Nr. 396/2005 12. panta 1. punktu, saskaņā ar minētās regulas 6. pantu tika iesniegts pieteikums mainīt spēkā esošos imazalila MAL attiecībā uz citrusaugļiem, āboliem, bumbieriem, banāniem un kartupeļiem un dzīvnieku izcelsmes produktiem.

(7) Attiecīgā dalībvalsts saskaņā ar Regulas (EK) Nr. 396/2005 8. pantu novērtēja minēto pieteikumu un nosūtīja Komisijai novērtēšanas ziņojumu.

(8) Iestāde saskaņā ar Regulas (EK) Nr. 396/2005 10. pantu pieteikumu un novērtēšanas ziņojumu izvērtēja, īpaši izskatot riskus patērētājam un attiecīgos gadījumos dzīvniekiem, un sniedza pamatotu atzinumu (3) par ierosināto MAL. Iestāde minēto atzinumu nosūtīja pieteikuma iesniedzējiem, Komisijai un dalībvalstīm un darīja to publiski pieejamu.

(9) Iestāde pamatotajā atzinumā, ko tā sniegusi saskaņā ar Regulas (EK) Nr. 396/2005 10. pantu, secinājusi, ka paredzētajiem lietojumiem noteiktos MAL nevar grozīt, kamēr nav pabeigts augu metabolītu R014821, FK-772 un FK-284 riska novērtējums attiecībā uz genotoksiskumu un vispārēju toksiskumu. Turklāt tā secinājusi, ka kopā ar pieteikumu, kas iesniegts saskaņā ar minētās regulas 6. pantu, ir iesniegta konkrēta informācija, kura MAL pārskatīšanā, kas veikta saskaņā ar minētās regulas 12. panta 1. punktu, nebija pieejama.

(10) Ņemot vērā saskaņā ar Regulas (EK) Nr. 396/2005 10. pantu iesniegtā pamatotā atzinuma pieņemšanu, kas notikusi pēc tam, kad tika pieņemts saskaņā ar minētās regulas 12. panta 1. punktu iesniegtais pamatotais atzinums, un to bažu horizontālo raksturu, kuras saistītas ar metabolītu R014821, FK-772 un FK-284 toksiskumu, Komisija lūdza Iestādi atjaunināt saskaņā ar Regulas (EK) Nr. 396/2005 43. pantu iesniegto pamatoto atzinumu par spēkā esošajiem imazalila MAL.

(11) Iestāde iesniedza pamatotu atzinumu (4), ar ko, pamatojoties uz jauno toksikoloģisko informāciju, atjaunina spēkā esošo imazalila MAL izvērtējumu.

(12) Minētajā pamatotajā atzinumā Iestāde noteikusi tādus pašus MAL kā saskaņā ar Regulas (EK) Nr. 396/2005 12. pantu iesniegtajā pamatotajā atzinumā, izņemot attiecībā uz citrusaugļiem, melonēm un dzīvnieku izcelsmes precēm. Attiecībā uz šīm precēm Iestāde MAL nav ierosinājusi, jo tā nevarēja pabeigt metabolīta R014821 toksikoloģisko īpašību novērtēšanu.

(13) Ar Komisijas Īstenošanas regulu (ES) Nr. 705/2011 (5) tika atjaunots imazalila apstiprinājums saskaņā ar Eiropas Parlamenta un Padomes Regulas (EK) Nr. 1107/2009 (6) 13. panta 2. punktu. Lai gan riska novērtējumā, kas tika veikts pirms minētās regulas pieņemšanas, Iestāde bija konstatējusi dažas neskaidrības attiecībā uz metabolīta R014821 (7) toksikoloģiskajām īpašībām, apstiprināšanas nosacījumi riska pārvaldības posmā netika ierobežoti. Papildu informācija par metabolīta R014821 toksikoloģiskajām īpašībām, kas iesniegta kopā ar pieteikumu saskaņā ar Regulas (EK) Nr. 396/2005 6. pantu, šīs neskaidrības pilnībā gan nekliedēja, tomēr bažas nepastiprināja. No riska pārvaldības viedokļa ir atbilstoši un lietderīgi MAL tiem produktiem, attiecībā uz kuriem Iestāde savā pamatotajā atzinumā, kas sniegts saskaņā ar Regulas (EK) Nr. 396/2005 12. pantu, ir noteikusi tādus MAL, kuri nerada bažas attiecībā uz patērētāju aizsardzību, Regulas (EK) Nr. 396/2005 II pielikumā noteikt spēkā esošajā līmenī vai Iestādes noteiktajā līmenī.

(14) Iestādes sniegtajos pamatotajos atzinumos ņemti vērā spēkā esošie CXL. MAL noteikšanā ņemti vērā CXL, kas ir droši patērētājiem Savienībā.

(15) Attiecībā uz produktiem, uz kuriem lietot attiecīgo augu aizsardzības līdzekli nav atļauts un attiecībā uz kuriem nav noteiktas importa pielaides vai CXL, būtu jānosaka MAL, kas vienādi ar īpatnējo noteikšanas robežu, vai būtu jāpiemēro sākotnējais MAL, kas noteikts Regulas (EK) Nr. 396/2005 18. panta 1. punkta b) apakšpunktā.

(16) Par vajadzību koriģēt atsevišķas noteikšanas robežas Komisija ir apspriedusies ar Eiropas Savienības references laboratorijām pesticīdu atlieku noteikšanai. Laboratorijas secināja, ka atsevišķām precēm tehnikas attīstība prasa noteikt īpatnējās noteikšanas robežas.

(17) Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(18) Par jaunajiem MAL notika apspriedes ar Savienības tirdzniecības partneriem Pasaules tirdzniecības organizācijā, un to komentāri ir ņemti vērā.

(19) Tāpēc Regula (EK) Nr. 396/2005 būtu attiecīgi jāgroza.

(20) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis.

(21) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties no MAL grozījumiem izrietošo jauno prasību izpildei.

(22) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants Regulas (EK) Nr. 396/2005 iepriekšējā redakcija pirms grozījumiem, kas izdarīti ar šo regulu, joprojām tiek piemērota produktiem, kuri Savienībā ražoti vai tajā importēti pirms 2020. gada 16. aprīļa, izņemot greipfrūtus, apelsīnus, ābolus, bumbierus, mespilus, banānus, kartupeļus un liellopu aknas.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2020. gada 16. aprīļa.

Šī regula uzliek saistības kopumā un ir tieši piemērojama visās dalībvalstīs. Briselē, 2019. gada 25. septembrī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde, Review of the existing maximum residue levels for imazalil according to Article 12 of Regulation (EC) No 396/2005. EFSA Journal 2017; 15(9):4977.

(3) Eiropas Pārtikas nekaitīguma iestāde, Modification of the existing maximum residue levels for imazalil in various commodities. EFSA Journal 2018; 16(6):5329.

(4) Eiropas Pārtikas nekaitīguma iestāde, Reasoned Opinion on the updated review of the existing maximum residue levels for imazalil according to Article 12 of Regulation (EC) No 396/2005 following new toxicological information. EFSA Journal 2018; 16(10):5453.

(5) Komisijas 2011. gada 20. jūlija Īstenošanas regula (ES) Nr. 705/2011, ar ko apstiprina darbīgo vielu imazalilu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (OV L 190, 21.7.2011., 43. lpp.).

(6) Eiropas Parlamenta un Padomes 2009. gada 21. oktobra Regula (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(7) Eiropas Pārtikas nekaitīguma iestāde, Conclusion on the peer review of the pesticide risk assessment of the active substance imazalil. EFSA Journal 2010, 8(3):1526.